Catarroja inicia un projecte basat en l’economia circular i la digitalització de les empreses locals
26 març 2024

Catarroja, 21 de març 2024. L’Ajuntament de Catarroja impulsa un projecte que aposta per la sostenibilitat, la circularitat i la transformació digital en els processos productius, afavorint la industria 4.0 i l’economia verda en el teixit empresarial i concretament a les empreses del polígon industrial del Bony. Aquesta iniciativa, que començarà a primers del mes d’abril contactant amb les empreses, comptarà amb la col·laboració d’AECA, Associació d’Empresaris de Catarroja)

El projecte s’emmarca dins de les actuacions d’implementació i promoció dels objectius del desenvolupament sostenible de l’Agenda 2030 en l’àmbit local, per a  generar una estratègia EcoDigital centrada en el desenvolupament sostenible.

Per a impulsar les diferents accions i establir possibles sinergies, l’alcaldessa de Catarroja, Lorena Silvent, s’ha reunit amb la presidenta d’AECA, Patricia Muñoz, la gerent d’AECA, María José Zaragozá, i personal tècnic.

Entre les accions detallades a desenvolupar destaquen la realització de diagnòstics sobre la situació actual de les empreses del polígon en la implementació d'accions relacionades amb l'economia circular i la transformació digital, la redacció d'un manual que servisca de guia per a posar en marxa plans d'Acció EcoDigitals, la realització de sessions de suport i seguiment de la implementació d'estos plans EcoDigitals, així com el suport i assessorament a les empreses que vulguin participar i accions formatives per a professionals i personal directiu.